Синтӧм горань

Синтöм горань — важся коми йöзкостса ворсöм. Тöдса вöлi кыдзи челядьлы, сiдзи и томуловлы. Том йöз ворсöны вöлi войпукъяс вылын. 

Ворсöмлöн мукöд ним: «Син горань» (Абар гр.), «Синтöм горань» (Керчомья, Кулӧмдiн, Носим, Нёбдiн, Пезмöг, Шойнаты, Ылыдздiн), «Синтöм зань» (Дон), «Синтöм Ёгорöн ворсöм» (Воч), «Син гуран» (Нёбдiн), «Син куньöм» (Кони), «Ыж куталöм» (Абъячой, Ношуль, Луздор), «Кöч куталöм» (Читаёв), «Шыр куталöм» (Читаёв), «Слепöкур» (Занулльö), «Син кöртöд» да «Син куньöн ворсны» (изьваса сиктъяс), «Син куньмöн ворсны» (Ловозеро, Мужи), «Синтöм гурань» (Дутов), «Шлепета» (Веньдiн, Кослан, Разыб, Путшкымдiн), «Синтöм курöг» (Слӧбӧда), «Гораньöн ворсны» (Мыс, Пожöг), «Пань-паньöн ворсны» (Айкатыла, Гажакерöс, Емдiн, Придаш, Час, Пызьдiн, Латьюдiн), «Чур пань чери кок» (Паджга), «Шапка-тотаркаöн орсны» (Грива, Ужга), «Чур, горань» (Палаззя).

Пудъясянкывйöн бöрйöм мортлысь чышъянöн кöрталöны синсö. Места вылас бергöдлiгтырйи юалöны сылысь: «Вала, песла либö турунла?» Мый кöть оз бöрйы, сiйöс йöткыштöны кодарланьöкö. Та бöрын сiйö пондö кыясьны. Кутöм ворсысьлысь колö нöшта на тöдмавны нимсö. Сэки сöмын сiйö лоö кыялысьöн. 

Куталысьöс бергöдлiгöн позьö шуавны сiдзжö мукöдтор:

Шапка-тотарка,

Синъясыд куньса,

Колöкö, кутав

Да эн жö нин аддзы! 
(Грива с.)

Либö:

Гырйöс кут,

Тоинöс кут,

А менö эн кут! 

(Придаш с.)

 Ӧшмӧсъяс 
 Коми ворсöм да гаж: тöрыт да талун / Лöсьöдiсны Л.Н. Камбалова, А.Н. Рассыхаев. — Сыктывкар: Кола, 2007. — 76 л.б. 
 Коми календар. 2009 во / Дасьтiс  А.Н. Рассыхаев. — Сыктывкар: Кола, 2008. — 385 л.б.
 Рассыхаев А.Н. Чинки, Киколь да Геч: Коми йӧзкостса ворсӧмъяс. — Сыктывкар: Кола, 2011. — 64 л.б.

Категория:Ворсӧм